Stellenbosch-bylmoorde: Henri terug in hofHenri van Breda tydens ‘n vorige verskyning in die hof. Foto: Danie Keet/Eikestadnuus Henri van Breda, wat aangekla word daarvan dat hy sy ouers en broer op die De Zalze-gholflandgoed buite Stellenbosch met ŉ byl vermoor het, sal vandag in die hooggeregshof in Kaapstad verskyn. Breda (21) is op 14 Junie vanjaar op borgtog van R100 000 vrygelaat nadat hy homself die vorige dag by die polisiekantoor in Stellenbosch oorgegee het. Die hof het streng borgtogvoorwaardes gestel. Hy mag onder meer nie die Wes-Kaap verlaat nie, nie binne ŉ 500 m-radius van enige grenspos wees nie en hy moes sy reisdokumente inhandig. Van Breda moet ook elke Maandag en Vrydag tussen 08:00 en 20:00 by die Parow-polisiestasie aanmeld. Van Breda is in hegtenis geneem meer as ŉ jaar na die opspraakwekkende moorde op Martin (54), Teresa (55) en Rudi van Breda (22) die aand van 26 Januarie 2015. Die Nasionale Vervolgingsgesag (NVG) het vroeër gesê volgens die akte van beskuldiging is harde stemme die aand van die moord in die Van Breda-woning op die landgoed gehoor. Volgens die akte het Henri op Dinsdag 27 Januarie 2015 omstreeks 04:24 sy vriendin gebel, maar sy het nie geantwoord nie. Henri het glo om 04:27 ŉ Google-soektog gedoen vir noodnommers voordat hy om 07:12 verskeie oproepe na noodnommers gemaak het. Hy het glo om 07:38 weer sy vriendin gebel. Die staat voer aan die polisie is omstreeks 07:15 van die voorval ingelig en is saam met die nooddienste na die toneel ontbied. Drie lede van die Van Breda-gesin is op die toneel dood verklaar, terwyl Marli van Breda (toe 16 jaar oud) met lewensgevaarlike beserings na ŉ nabygeleë hospitaal gehaas is. ŉ Byl en kombuismes is op die toneel gevind en beamptes het daarop beslag gelê. Volgens die staat was Henri op die toneel en het ŉ slaapbroek en wit sokkies aangehad. Daar was bloed op sy klere. Volgens die akte is die bloed op Henri se klere vir DNS-toetse gestuur en het dit positief getoets vir die DNS van die oorledenes. Henri het glo meswonde gehad, wat hy, volgens die staat, self toegedien het. Die staat voer aan daar was geen teken van gedwonge toegang tot die Van Breda’s se huis nie en niks is tydens die voorval gesteel nie. Die staat beweer verder Henri het aan die moordtoneel gepeuter, homself leed aangedoen en valse inligting aan die polisie verskaf om hulle te mislei. Van Breda staan tereg op drie aanklagte van moord, een van poging tot moord en ŉ aanklag van regsverydeling. Lees alle vorige berigte oor die De Zalze-moord op Maroela Media.